《顾南雅侍读画兰歌》
清代·盛大士

湘江帝子弹瑶琴，恍惚神游众香国。画手东吴擅顾雍，妙写兰香与兰南。

仙姿亭亭俗艳空，有意无意天然工。真珠帘卷玉钩堕，千花一笑羞群红。

嫩芽细拨银钩小，麝墨螺烟自萦绕。映带争看取势妍，纵横会得忘言巧。

翻思昨夜醉停樽，露台独立吟黄昏。翩其仙袂御风去，花气为我留诗魂。

画兰人本兰台史，品格幽兰足相拟。滇池草色绿蘼芜，远驾星轺采芳芷。

秋江梦君水一方，碧城杳霭云苍茫。嫣然花容隔香雾，爱而不见香徬徨。

燕台高吟夕阳暮，间情别有沧洲趣。君还翰墨兴飞腾，我已容华回非故。

惠我清风拂素笺，蘅皋幽思倩君传。好与美人搴作佩，墨华如醉泼湘烟。

作者简介：江苏镇洋人，字子履，号逸云，又号兰簃外史、兰畦道人。嘉庆五年举人。官山阳教谕。工诗。善画山水。有《蕴素阁集》。